Document ID: 32008L0089

ΟΔΗΓΊΑ 2008/89/ΕΚ ΤΗΣ ΕΠΙΤΡΟΠΉΣ
της 24ης Σεπτεμβρίου 2008
για την τροποποίηση, με σκοπό την προσαρμογή στην τεχνική πρόοδο, της οδηγίας 76/756/ΕΟΚ του Συμβουλίου σχετικά με την τοποθέτηση των διατάξεων φωτισμού και φωτεινής σηματοδοτήσεως των οχημάτων με κινητήρα και των ρυμουλκουμένων τους
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 2007/46/ΕΚ του Ευρωπαϊκού Κοινοβουλίου και του Συμβουλίου, της 5ης Σεπτεμβρίου 2007, για τη θέσπιση πλαισίου για την έγκριση των μηχανοκίνητων οχημάτων και των ρυμουλκουμένων τους, και των συστημάτων, κατασκευαστικών στοιχείων και χωριστών τεχνικών μονάδων που προορίζονται για τα οχήματα αυτά (1), και ιδίως το άρθρο 39 παράγραφος 2,
Εκτιμώντας τα ακόλουθα:
(1)
Η οδηγία 76/756/ΕΟΚ του Συμβουλίου, της 27ης Ιουλίου 1976, περί προσεγγίσεως των νομοθεσιών των κρατών μελών που αφορούν στην τοποθέτηση των διατάξεων φωτισμού και φωτεινής σηματοδοτήσεως των οχημάτων με κινητήρα και των ρυμουλκουμένων τους (2), είναι μια από τις επιμέρους οδηγίες που εκδόθηκαν στο πλαίσιο της διαδικασίας έγκρισης τύπου ΕΚ που καθιερώθηκε βάσει της οδηγίας 70/156/ΕΟΚ του Συμβουλίου, της 6ης Φεβρουαρίου 1970, περί προσεγγίσεως των νομοθεσιών των κρατών μελών που αφορούν στην έγκριση των οχημάτων με κινητήρα και των ρυμουλκουμένων τους (3). Επομένως, οι διατάξεις της οδηγίας 70/156/ΕΟΚ που αφορούν τα συστήματα, τα κατασκευαστικά στοιχεία και τις χωριστές τεχνικές μονάδες οχημάτων ισχύουν και για την οδηγία 76/756/ΕΟΚ.
(2)
Για να αυξηθεί η οδική ασφάλεια με τη βελτίωση της ορατότητας των μηχανοκίνητων οχημάτων, πρέπει να εισαχθεί στην οδηγία 76/756/ΕΟΚ η υποχρέωση τοποθέτησης ειδικών φανών πορείας για την ημέρα στα εν λόγω οχήματα.
(3)
Η χρήση διαφόρων νέων τεχνολογιών, όπως το προσαρμοζόμενο σύστημα εμπρόσθιου φωτισμού (AFS) και το σήμα επείγουσας στάθμευσης (ESS), αναμένεται να έχουν θετική επίδραση στην οδική ασφάλεια. Ως εκ τούτου, η οδηγία 76/756/ΕΟΚ πρέπει να τροποποιηθεί, για να καταστεί δυνατή η τοποθέτηση αυτών των διατάξεων.
(4)
Για να ληφθούν υπόψη οι περαιτέρω τροποποιήσεις του κανονισμού αριθ. 48 της ΟΕΕ/ΗΕ (4), τις οποίες έχει ήδη εγκρίνει η Κοινότητα, ενδείκνυται η προσαρμογή της οδηγίας 76/756/ΕΟΚ στην τεχνική πρόοδο μέσω της ευθυγράμμισής της με τις τεχνικές απαιτήσεις του εν λόγω κανονισμού ΟΕΕ/ΟΗΕ. Για λόγους σαφήνειας, πρέπει να τροποποιηθεί το παράρτημα II της οδηγίας 76/756/ΕΟΚ.
(5)
Συνεπώς, η οδηγία 76/756/ΕΟΚ πρέπει να τροποποιηθεί ανάλογα.
(6)
Τα μέτρα που προβλέπονται στην παρούσα οδηγία είναι σύμφωνα με τη γνώμη της τεχνικής επιτροπής για τα μηχανοκίνητα οχήματα,
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
Το παράρτημα ΙΙ παράγραφος 1 της οδηγίας 76/768/ΕΟΚ τροποποιείται ως εξής:
«1.
Οι τεχνικές απαιτήσεις είναι οι καθοριζόμενες στις παραγράφους 2, 5 και 6 και στα παραρτήματα 3 έως 11 του κανονισμού αριθ. 48 της ΟΕΕ/ΗΕ (5).
Άρθρο 2
Με ισχύ από τις 7 Φεβρουαρίου 2011 για τα οχήματα των κατηγοριών M1 και N1 και από τις 7 Αυγούστου 2012 για τα οχήματα των άλλων κατηγοριών, σε περίπτωση μη τήρησης των απαιτήσεων που καθορίζονται στην οδηγία 76/756/ΕΟΚ, όπως τροποποιούνται με την παρούσα οδηγία, τα κράτη μέλη, για λόγους σχετιζόμενους με την τοποθέτηση διατάξεων φωτισμού και φωτεινής σηματοδότησης, αρνούνται να χορηγήσουν έγκριση τύπου ΕΚ ή εθνική έγκριση τύπου για τους νέους τύπους οχημάτων.
Άρθρο 3
1. Τα κράτη μέλη θεσπίζουν και δημοσιεύουν, το αργότερο έως τις 15 Οκτωβρίου 2009, τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία. Ανακοινώνουν αμέσως στην Επιτροπή το κείμενο των εν λόγω διατάξεων, καθώς και πίνακα αντιστοιχίας μεταξύ των διατάξεων αυτών και των διατάξεων της παρούσας οδηγίας.
Εφαρμόζουν τις διατάξεις αυτές από τις 16 Οκτωβρίου 2009.
Οι διατάξεις αυτές, όταν θεσπίζονται από τα κράτη μέλη, περιέχουν αναφορά στην παρούσα οδηγία ή συνοδεύονται από την αναφορά αυτή κατά την επίσημη δημοσίευσή τους. Ο τρόπος της αναφοράς αποφασίζεται από τα κράτη μέλη.
2. Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία.
Άρθρο 4
Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
Άρθρο 5
Η παρούσα οδηγία απευθύνεται στα κράτη μέλη.
Βρυξέλλες, 24 Σεπτεμβρίου 2008.

Labels: 7
8